送彥孚主簿
作者：黄庭堅
朝代：宋

paragraphs: 斯文當兩都，江夏世無雙。
叔度初不言，漢庭望風降。
中間眇人物，潛伏老崆谾。
本朝開典禮，棫樸作株樁。
世父盛文藻，如陸海潘江。
三戰士皆北，韔弓錦韜杠。
白衣受傳詔，短命終螢窗。
夢升卧南陽，耆舊無兩龐。
空鑱歐陽銘，松風悲隴瀧。
四海羣從間，爾來頗琤淙。
主簿吾宗秀，其能任爲邦。
軀幹雖眇小，勇沉鼎可扛。
擇師別陳許，取友觀羿逄。
折腰佐髯令，邑訟銷吠尨。
時邀府中飲，下箔蠟燒釭。
紅裳笑千金，清夜酒百缸。
同僚有惡少，嘲謔語亂哤。
君但隠几笑，諸老嘆敦厖。
況乃工朱墨，氣和信甚矼。
持此應時須，十年擁麾幢。
相逢常鞅掌，衙鼓趨𪔔𪔔。
簿書敗清談，汗顔吏樅樅。
臨分何以贈，要我賦蘭茳。
黄華雖衆笑，白雪不同腔。
野人甘芹味，敢饋厭羊羫。
顧子百短拙，飽腹戇胮肛。
惟思解官去，一丘事耕䎫。
君當取富貴，鐘鼓羅擊撞。
伏藏鼪鼯徑，猶想足音跫。